Virallinen lehti nro C 182 , 28/06/1999 s. 0070



KIRJALLINEN KYSYMYS E-3361/98 esittäjä(t): Nikitas Kaklamanis (UPE) komissiolle (16. marraskuuta 1998) Aihe: Torinossa sijaitsevan Euroopan koulutussäätiön henkilöstön työhönotto Euroopan koulutussäätiö on yksi EU:n erillisvirastoista, ja sen henkilöstön työhönotto aiheuttaa oikeutettua ihmetystä säätiön käyttämien valintaperusteiden suhteen. Tarkemmin sanoen väliaikaisten toimihenkilöiden luettelosta, joka on päivätty 30.06.1998, on nähtävissä, että Euroopan koulutussäätiö työllistää 123 henkilöä, joiden joukossa on 20 italialaista, 17 belgialaista, 8 irlantilaista ja 9 alankomaalaista. Samassa luettelossa mainitaan, että säätiössä työskentelee vain 3 kreikkalaista, 1 portugalilainen ja 3 espanjalaista. On itsestään selvää, että tämä Euroopan koulutussäätiön henkilöstön provosoiva kansallisuusjakauma synnyttää ihmetystä, sillä on nähtävissä, että maista, joiden väkiluku vastaa Kreikan väkilukua, on otettu töihin lähes kuusinkertainen määrä virkamiehiä (17 belgialaista, kun kreikkalaisia on vain 3), ja myös Alankomaiden edustus on erittäin suuri suhteessa esimerkiksi Espanjaan, jonka väkiluku on huomattavasti suurempi kuin Alankomaiden. Haluaisin saada tietää komissiolta: Onko sen tietoon tullut tämä Euroopan koulutussäätiön henkilöstön suhteen vallitseva ikävä tilanne, sekä mihin toimiin se aikoo ryhtyä, jotta tämä ilmeinen epätasapaino, joka on havaittavissa säätiön henkilöstön kansallisuusjakaumassa, välittömästi oikaistaisiin, varsinkin kun otetaan huomioon, että säätiön toimintaa tukevat - EU:n talousarvion kautta - kaikki Euroopan kansalaiset. Komission jäsenen Édith Cressoninkomission puolesta antama vastaus (5. tammikuuta 1999) Komissio kiinnittää arvoisan parlamentin jäsenen huomion säätiön itsenäiseen päätösvaltaan henkilöstöpolitiikan alalla. Euroopan koulutussäätiön perustamisesta annetun asetuksen (ETY) 1360/90 muuttamisesta 17. heinäkuuta 1998 annetun asetuksen (ETY N:o 1572/98)(1) 7 artiklassa säädetään, että johtaja on vastuussa kaikista henkilöstöä koskevista kysymyksistä. Säätiöstä annetun asetuksen 14 artiklassa säädetään henkilöstösäännöistä, että säätiön henkilöstöön sovelletaan Euroopan yhteisöjen virkamiehiin ja muuhun henkilöstöön sovellettavia sääntöjä ja asetuksia. Säätiö käyttää henkilöstöönsä nähden valtuuksia, jotka kuuluvat nimitysvaltaa käyttävälle viranomaiselle. Säätiön hallitus päättää yhteisymmärryksessä komission kanssa tarvittavista soveltamista koskevista yksityiskohtaisista säännöistä. Näistä kahdesta artiklasta johtuu, ettei komissio puutu säätiön henkilöstön valintaan. Poikkeuksen muodostaa säätiölle annettava hallintoapu, jolla helpotetaan säätiön käytänteiden mukauttamista henkilöstösääntöjen ja muuhun henkilöstöön sovellettavien sääntöjen alalla toimielinten käytäntöjen mukaisiksi. Edellä sanotusta käy ilmi, että ei ole mitään kansallisia kiintiöitä, jotka velvoittaisivat säätiön valitsemaan henkilöstönsä kansallisuuden perusteella. Henkilöstö valitaan näin ollen yksinomaan pätevyyden perusteella. Tosin valinnassa pyritään mahdollisuuksien mukaan varmistamaan, että eri maantieteelliset alueet ovat riittävästi edustettuina. Komissio katsoo, että säätiön henkilöstön hankinta on täysin asiasta annettujen sääntöjen mukaista. (1) EYVL L 206, 23.7.1998.